আলাওল
আলাওল, পূর্ণনাম সৈয়দ আলাওল (১৬০৭-১৬৮০) হলেন মধ্যযুগের একজন বাঙালি কবি। তিনি তার কাব্যগ্রন্থ পদ্মাবতীর জন্য বিখ্যাত, যা হলো এক সিংহলদেশীয় রাজকন্যা পদ্মাবতীর উপাখ্যান। মধ্যযুগীয় বাংলা সাহিত্যের কবিদের মধ্যে বিশেষত, মুসলমান কবিদের মধ্যে সর্বশ্রেষ্ঠ বিবেচনা করা হয়। আলাওল আরাকান রাজসভার অন্যতম কবি হিসাবে আবির্ভূত হলেও মধ্যযুগের সমগ্র বাঙালি কবির মধ্যে 'শিরোমণি আলাওল' রূপে শীর্ষস্থান অধিকারী। তিনি আরবি, ফার্সি, হিন্দি ও সংস্কৃত ভাষায় সুপণ্ডিত ছিলেন। ব্রজবুলি ও মঘী ভাষাও তার আয়ত্তে ছিল। প্রাকৃতপৈঙ্গল, যোগশাস্ত্র, কামশাস্ত্র, অধ্যাত্মবিদ্যা, ইসলাম ও হিন্দু ধর্মশাস্ত্রীয় ক্রিয়াপদ্ধতি, যুদ্ধবিদ্যা, নৌকা ও অশ্ব চালনা প্রভৃতিতে বিশেষ পারদর্শী হয়ে আলাওল মধ্যযুগের বাংলা সাহিত্যে এক অনন্য প্রতিভার পরিচয় দেন।